Bejun Mehta
Bejun Mehta er en amerikansk kontratenor; grandnevø til Zubin Mehta. Bejun Mehta fik allerede som drengesopran succes ved koncerter og indspillede i 1983 soloalbummet Bejun. Da hans stemme gik i overgang forløb flere år, før han genfandt sit musikalske ståsted. Han studerede bl.a. cello og tysk litteratur, blev pladeproducer og barytonsanger uden overbevisende resultater. Først da han lagde sin stemme om og blev kontratenor, kom der skred i hans karriere.
Bejun Mehta debuterede på New York City Opera i 1998 som Armindo i Georg Friedrich Händels opera Partenope og sprang kort tid efter ind i stedet for David Daniels på en international turné.
Takket være den maskuline klang i hans fleksible stemme og et intenst dramatisk udtryk indtager Bejun Mehta en særstilling blandt verdens førende kontratenorer. Udover barokmusik fortolker han romantiske komponister bl.a. Johannes Brahms, Robert Schumann, Richard Strauss og Gustav Mahler samt nutidig musik som fx George Benjamins opera Written on Skin (2012).
Bejun Mehta har vundet flere priser for sine cd-indspilninger: Ombra Cara (2010) med arier fra Händel-operaer fik Echo Klassik-prisen 2011 som årets bedste opera-indspilning, og indspilningen af Händels opera Agrippina (2011) fik BBC Music Magazine Award 2012 i kategorien Opera. På cd'en Music for a while (2011) synger Mehta sange fra 1900-tallet, akkompagneret af Julius Drake (f. 1959).